paragraph_text: Čuven je njegov rivalitet s njemačkim veslačem Peter-Michael Kolbeom koji je obilježio disciplinu samca u veslanju kasnih 1970-tih i ranih 1980-tih godina. Iako je Kolbe po broju medalja s Olimpijskih igara i Svjetskih prvenstava jedan od najuspješnijih skifista u povijesti, nikad nije osvojio zlato na OI iako ima čak tri srebra. U dva navrata je gubio upravo od Karppinena (Montreal 1976. i Los Angeles 1984.), dok se u Moskvi 1980. godine nisu sreli jer je Zapadna Njemačka tada bojkotirala Igre.